**কিশ্বর মার্চেন্ট** (জন্ম: ৩রা ফেব্রুয়ারি ১৯৮১) হলেন একজন ভারতীয় টেলিভিশন অভিনেত্রী এবং মডেল। তিনি *এক হাসিনা থি* এবং *ইতনা কর না মুঝে পেয়ার*, *হর মুশকিল কা হল আকবর বীরবল* এবং *পেয়ার কি ইয়ে এক কাহানী*-এর মতো টেলিভিশন ধারাবাহিকে অভিনয় করার জন্য অধিক পরিচিত। তিনি ২০১৫ সালে কালার্স টিভিতে সম্প্রচারিত জনপ্রিয় রিয়ালিটি টেলিভিশন অনুষ্ঠান বিগ বসের ৯ম আসরে একজন প্রতিযোগী হিসেবে অংশগ্রহণ করেছিলেন; যেখানে তিনি ৭ম স্থান অধিকার করেছিলেন।

প্রাথমিক জীবন
-------------

কিশ্বর মার্চেন্ট ১৯৮১ সালের ৩রা ফেব্রুয়ারি তারিখে ভারতের মহারাষ্ট্রের মুম্বইয়ের একটি ইসমাইলি পরিবারে (আগা খানি পরিবার) জন্মগ্রহণ করেছিলেন। তাঁর বাবা-মা সিরাজ মার্চেন্ট এবং রিজওয়ানা মার্চেন্টের কাছেই তিনি তাঁর শৈশব অতিবাহিত করেছেন।

কর্মজীবন
--------

তিনি ১৯৯৭ সাল থেকে টেলিভিশন জগতে কাজ করছেন। কিশ্বর ১৯৯৭ সালে ডিডি ন্যাশনালে প্রচারিত ভারতের প্ৰথম সুপারহিরো ভিত্তিক জনপ্রিয় টেলিভিশন অনুষ্ঠান *শক্তিমান*-এ অভিনয়ের মধ্য দিয়ে টেলিভিশনের অভিনয় জগতে পদার্পণ করেছিলেন; যেখানে তিনি জুলিয়া নামে একজন সহকারী হিসাবে অভিনয় করেছিলেন। তারপরে তিনি ১৯৯৮ থেকে ২০০০ পর্যন্ত জনপ্রিয় টেলিভিশন অনুষ্ঠান *হিপ হিপ হুররে*-তে ননির চরিত্রে অভিনয় করেছিলেন। অতঃপর কিশ্বর *বাবুল কি দুয়ায়েঁ লেতি যা*, *দেশ মে নিকলা হোগা চাঁদ*, *কুটুম্ব*, *কসৌটি জিন্দেগী কে*, *কেয়ামত*, *হাতিম* এবং *খিচড়ির* মতো জনপ্রিয় টেলিভিশন ধারাবাহিকে অভিনয় করেছেন।

কিশ্বর বালাজী দ্বারা নির্মিত বেশ কয়েকটি টেলিভিশন ধারাবাহিকে অভিনয় করেছেন; যার মধ্যে *কাব্যঞ্জলি*, *কসম সে* অন্যতম। ২০০৮ সালে, তিনি সানায়া ইরানি এবং অর্জুন বিজলানির জনপ্রিয় যুব টেলিভিশন ধারাবাহিক *মিলে জব হাম তুম*-এ অভিনয় করেছেন; যেখানে তিনি ম্যাম তামান্না চরিত্রে অভিনয় করেছিলেন। অতঃপর ২০১০ সালে, সুকীর্তি কাণ্ডপাল এবং ভিভিয়ান ডিসেনা অভিনীত জনপ্রিয় ধারাবাহিক *পেয়ার কি ইয়ে এক কাহানী*-র হাসিনা চরিত্রে অভিনয় করার জন্য তিনি খুব জনপ্রিয় হয়েছিলেন। জি টিভিতে প্রচারিত জনপ্রিয় টেলিভিশন ধারাবাহিক *ছোটি বহু*-র দ্বিতীয় মরশুমে তিনি সোনিয়া চরিত্রে অভিনয় করেছিলেন।

২০১২ সালে, কিশ্বর দুটি অনুষ্ঠানে অভিনয় করেছিলেন; সেগুলো হলো অমৃত মন্থন এবং অর্জুন। তারপরে *হোঙ্গে জুদা না হাম* এবং *পরবরিশ*-এর মতো টেলিভিশন ধারাবাহিকে অভিনয় করেছেন। তিনি জনপ্রিয় ধারাবাহিক *এক হাসিনা থি* টেলিভিশন ধারাবাহিকে রাইমা, *মধুবালা - এক ইশক এক জুনুন*-এ অনন্যা, *ক্যায়সি ইয়ে ইয়ারিয়া*-তে নয়নিকা এবং *ইতনা কর না মুঝে পেয়ার*-এ ডিম্পির মতো চরিত্রে অভিনয় করেছেন। এই সকল ধারাবাহিকে তিনি দ্রষ্টি ধামি এবং সানজিদা শেখের মতো অভিনয়শিল্পীর সাথে তিনি কাজ করেছেন।

তথ্যসূত্র
---------

1. ↑  "Bigg Boss 9 contestants Suyyash, Yuvika, Keith wish Kishwer Merchant Happy Birthday"। *indianexpress.com*। [*স্থায়ীভাবে অকার্যকর সংযোগ*]
2. ↑  "Kishwar Merchant in Bigg Boss 9 Double Trouble"। সংগ্রহের তারিখ ২১ জানুয়ারি ২০১৬।
3. ↑  Staff (১৮ এপ্রিল ২০১৫)। "Kishwer S Merchantt: I can't do mythological shows, their hindi is quite tough"। *Times Internet*। সংগ্রহের তারিখ ২৭ সেপ্টেম্বর ২০১৫।

বহিঃসংযোগ
---------

* ইন্টারনেট মুভি ডেটাবেজে কিশ্বর মার্চেন্ট (ইংরেজি)

| * দে
* স
*বিগ বস ৯* |
| --- |
| উপস্থাপক | সালমান খান |
| বিজয়ী | প্রিন্স নারুলা |
| ১ম রানার–আপ | রিষভ সিনহা |
| ২য় রানার–আপ | মন্দনা করীমী |
| প্রতিযোগীগণ | 
* রোশেল রাও
* কিথ সিকুয়েইরা
* প্রিয়া মালিক
* কিশ্বর মার্চেন্ট
* সুয়্যাশ রায়
* নোরা ফাতেহি
* জিজেল ঠাকরাল
* কানওয়ালজিৎ সিং
* দিগঙ্গনা সূর্যবনশী
* রিমি সেন
* অমন বর্মা
* পুনীত বশিষ্ঠ
* যুবিকা চৌধুরী
* বিকাশ ভল্লা
* অরবিন্দ ভেগড়া
* রুপাল তেয়াগী
* অঙ্কিত গেরা

 |